Ρόνι Ρουκ

Ο **Ρόναλντ Λέσλι «Ρόνι» Ρουκ** (αγγλικά: *Ronald Leslie "Ronnie" Rooke*, 7 Δεκεμβρίου 1911 – 9 Ιουνίου 1985) ήταν Άγγλος διεθνής επαγγελματίας ποδοσφαιριστής που αγωνιζόταν ως κεντρικός επιθετικός. Σε μία σταδιοδρομία που διήρκησε πάνω από τρεις δεκαετίες σημείωσε τουλάχιστον 768 γκολ σε αγώνες πρωταθλήματος, αριθμός που τον κατατάσσει πρώτο σκόρερ όλων των εποχών και συνολικά 934 γκολ σε επίσημους αγώνες (τέταρτος σκόρερ στην ποδοσφαιρική ιστορία).

## Βιογραφία

### Πρώτα χρόνια
Ο Ρουκ γεννήθηκε στο Γκίλφορντ της κομητείας του Σάρεϊ και ξεκίνησε την καριέρα του με τοπικές ομάδες με το πέρασμά του από τη Γκίλφορντ Σίτι να είναι το πιο αξιοσημείωτο σημειώνοντας 20 γκολ σε 19 αγώνες πρωταθλήματος. Την επόμενη χρονιά πήγε στην Ουόκιν (1932–33) κατά τη διάρκεια του οποίας σημείωσε 29 γκολ στο πρωτάθλημα. Το 1933 εντάχθηκε στην Κρίσταλ Πάλας, που ήταν εκείνη την εποχή στην τρίτη νότια κατηγορία. Έπαιξε κυρίως για τη δεύτερη ομάδα της Πάλας σημειώνοντας 122 γκολ σε 131 αγώνες, συμμετέχοντας μόνο σε 18 αγώνες πρωταθλήματος με την πρώτη ομάδα και σκοράροντας έξι γκολ μεταξύ 1933 και 1936. Μετακόμισε στην ομάδα της δεύτερης κατηγορίας Φούλαμ τον Νοέμβριο του 1936, και στον πρώτο του αγώνα με την Γουέστ Χαμ τον επόμενο μήνα, σημείωσε τρία από τα γκολ στη νίκη με 5–0, ο πρώτος από τους δύο μόνο παίκτες της Φούλαμ που σημείωσαν χατ τρικ στο ντεμπούτο τους. Μάλιστα, σημείωσε τέσσερα χατ τρικ εκείνη τη σεζόν και ήταν πρώτος σκόρερ του συλλόγου με 19 γκολ σε 22 αγώνες. Ήταν ο πρώτος σκόρερ για τρεις συνεχόμενες σεζόν με συνολικά 57 γκολ πρωταθλήματος σε 87 αγώνες. Σκόραρε και τα έξι γκολ στην συντριβή της Μπέρι με 6–0 στο Κύπελλο Αγγλίας, που εξακολουθεί να αποτελεί ρεκόρ συλλόγου.

### Η δεκαετία του 1940
Ο Ρουκ υπηρέτησε ως εκπαιδευτής φυσικής προπόνησης στη RAF κατά τη διάρκεια του Δευτέρου Παγκοσμίου Πολέμου. Στην είσοδο του Πολέμου ήταν από τους λίγους ποδοσφαιριστές της ομάδας που παρέμειναν και συμμετείχαν στην πρώτη διοργάνωση του πρωταθλήματος στηρίζοντάς την με 33 γκολ σε 35 αγώνες, ενώ ο σύλλογος έφτασε και στον ημιτελικό του Λιγκ Γουόρ Καπ (*League War Cup*, που πήρε τη θέση του Κυπέλλου Αγγλίας). Στα πρωταθλήματα πολέμου σημείωσε συνολικά 177 γκολ σε 172 αγώνες για τη Φούλαμ, και συνολικά 212 σε 199 αγώνες και κέρδισε ένα κύπελλο  πολέμου για την Αγγλία, το 1942 με νίκη επί της Ουαλίας στη μοναδική διεθνή του συμμετοχή. Το 1945, ο Ρουκ είχε συμμετάσχει με την Άρσεναλ σε έναν αγώνα με αντίπαλο την πρωταθλήτρια Σοβιετικής Ένωσης Ντιναμό Μόσχας που περιόδευε. Ο αγώνας έμεινε ως αξιοσημείωτο γεγονός, με πυκνή ομίχλη να καλύπτει τον αγωνιστικό χώρο και η αγγλική ομάδα - με μόλις πέντε πραγματικούς παίκτες της Άρσεναλ και έξι «φιλοξενούμενους», συμπεριλαμβανομένων των Στάνλεϊ Μάθιους και Σταν Μόρτενσεν έχασε τελικά με 3–4. Ο Ρουκ σημείωσε ένα γκολ.

Η πρώτη μεταπολεμική σεζόν  1945–46 τον βρήκε στη Φούλαμ και με 21 γκολ σε 24 αγώνες πρωταθλήματος. Την επόμενη χρονιά, παρόλο που ήταν 35 ετών, μεταγράφηκε στη Άρσεναλ, αξιοποιώντας έτσι την εξαιρετική φυσική του δύναμη και την ικανότητα χρήσης και των δύο ποδιών και του κεφαλιού του στο σκοράρισμα που τον χαρακτήριζαν κατά τη διάρκεια της καριέρας του.
Όσο εκπληκτική κι αν ήταν η μεταγραφή, ο Ρουκ έκανε άμεσα αισθητή την παρουσία του: σκόραρε το νικητήριο γκολ στο ντεμπούτο του με αντίπαλο την Τσάρλτον Αθλέτικ στις 14 Δεκεμβρίου 1946, και μέχρι το τέλος της σεζόν είχε ανεβάσει το σύνολο του σε 21 γκολ από 24 αγώνες πρωταθλήματος και βοήθησε το σύλλογο να τερματίζει στη μέση του βαθμολογικού πίνακα. Σκόραρε 33 γκολ πρωταθλήματος το 1947–48 με τέσσερα την τελευταία αγωνιστική στη νίκη επί της Γκρίμσμπι Τάουν, σύνολο που του έδωσε τον τίτλο του κορυφαίου σκόρερ της πρώτης κατηγορίας εκείνης της σεζόν και βοήθησε την Άρσεναλ να κατακτήσει τον έκτο τίτλο στην ιστορία της. Το πιο αξιομνημόνευτο γκολ του ήταν τον Αύγουστο του 1947 με αντίπαλο τη Μάντσεστερ Γιουνάιτεντ σουτάροντας με το αριστερό ανάμεσα σε τρεις παίκτες. Σημείωσε το 30ό γκολ του σε ηλικία 35 ετών και 166 ημερών, επίδοση που παραμένει ακατάρριπτο ρεκόρ, ενώ παραμένει ο μεγαλύτερος σε ηλικία παίκτης που αναδείχθηκε πρώτος σκόρερ του πρωταθλήματος Αγγλίας έκτοτε. Εκείνη τη σεζόν επιλέχθηκε και ως ο ποδοσφαιριστής της χρονιάς. Παραμένει ο κάτοχος του ρεκόρ της Άρσεναλ για τα περισσότερα γκολ σε μία μεταπολεμική σεζόν. Σημείωσε άλλα 15 τέρματα το 1948–49, συμπεριλαμβανομένου ενός στη νίκη της Άρσεναλ με 4–3 επί της Μάντσεστερ Γιουνάιτεντ στον τελικό του Τσάριτι Σιλντ. Συνολικά, σημείωσε 70 γκολ σε 94 αγώνες για την ομάδα του Λονδίνου.

### Παίκτης-προπονητής
Ο Ρουκ άφησε την Άρσεναλ το καλοκαίρι του 1949, για να επιστρέψει στην πρώην ομάδα του Κρίσταλ Πάλας ως παίκτης-προπονητής. Η πρώτη του σεζόν ως προπονητής ήταν μέτρια επιτυχημένη καθώς η Πάλας τερμάτισε έβδομη στην τρίτη νότια κατηγορία, που όμως ήταν η καλύτερη μεταπολεμικά. Η επόμενη σεζόν ξεκίνησε άσχημα με επτά συνεχόμενες ήττες και τον Νοέμβριο του 1950 μετακόμισε στη Μπέντφορντ Τάουν, έχοντας αυξήσει τις εμφανίσεις και τα συνολικά γκολ του για την Πάλας σε 64 και 32 αντίστοιχα. Αρχικά εμφανίστηκε ως παίκτης για τη Μπέντφορντ, πριν αναλάβει παίκτης-προπονητής τον Φεβρουάριο του 1951, θέση που κράτησε μέχρι τον Δεκέμβριο του 1953. Σε αυτό το χρονικό διάστημα σημείωσε 97 γκολ σε 136 επίσημους αγώνες. Η ομάδα τη σεζόν 1952–53 έφτασε στην τρίτη θέση του πρωταθλήματος. Η παρουσία του αναζωογόνησε το σύλλογο που την εποχή εκείνη πέτυχε σημαντικές νίκες έναντι μεγαλύτερων ομάδων στο Κύπελλο Αγγλίας, όπως επί των Νόριτς Σίτι και Νιούκασλ Γιουνάιτεντ, ενώ το αποκορύφωμα ήταν μια ισοπαλία μπροστά σε 55.000 θεατές με την πρώην ομάδα του Άρσεναλ.

Διατήρησε την υψηλή παραγωγικότητά του και σε προχωρημένε ηλικία για ποδοσφαιριστή έχοντας χαρακτηριστικά σημειώσει περισσότερα από τα μισά του γκολ μετά την ηλικία των 30 ετών. Στη συνέχεια ανέλαβε παίκτης-προπονητής στη Χέιγουορντς Χιθ Τάουν, όπου σε δύο χρόνια σημείωσε 67 γκολ σε 76 αγώνες και στην Άντλεστον μετά, όπου σε ένα χρόνο στα 45 του χρόνια συμμετείχε σε 23 επίσημους αγώνες σημειώνοντας 13 γκολ. Και οι δύο σύλλογοί αγωνιζόταν εκτός του ομοσπονδιακού πρωταθλήματος, προτού επιστρέψει στη Μπέντφορντ το 1959. Αν και στη δεύτερη περίοδό του διορίστηκε μόνο ως προπονητής, έκανε  εμφανίσεις στην πρώτη ομάδα όταν ο σύλλογος δεν είχε διαθέσιμους παίκτες. Διοργάνωσε επίσης το 1960 φιλανθρωπικό αγώνα μαζί με γνωστούς ηθοποιούς όπως ο Σον Κόνερι. Απολύθηκε από τη Μπέντφορντ όταν ο σύλλογος έχασε έναν αγώνα Κυπέλλου Αγγλίας με τη Χίτσιν Τάουν το Σεπτέμβριο του 1961. 

Κλείνοντας στα 50 του χρόνια την ιδιαίτερα μακρόχρονη ποδοσφαιρική του σταδιοδρομία είχε σημειώσει τουλάχιστον 768 γκολ πρωταθλήματος σε 863 αγώνες (τουλάχιστον 418 από αυτά σε πρωταθλήματα περιφερειών και με δεύτερες ομάδες), 934 σε 1.030 επίσημους αγώνες, ενώ συμπεριλαμβανομένων και των φιλικών το γενικό σύνολο είναι τουλάχιστον 1.031 γκολ. Στους επίσημους αγώνες σημείωσε τουλάχιστον 86 χατ τρικ. Μετά την αποχώρησή του από το ποδόσφαιρο, ο Ρουκ έγινε αχθοφόρος του αεροδρομίου Χίθροου και απεβίωσε σε ηλικία 73 ετών στο Μπέντφορντ, την πόλη στην οποία αγωνίστηκε για τελευταία φορά.

## Στατιστικά στοιχεία καριέρας
      

### Στατιστικά στοιχεία επίσημων αγώνων
 

Πηγή: RSSSF - Ronnie Rooke (2024)

## Τίτλοι και διακρίσεις

**Άρσεναλ**
* Πρωτάθλημα Αγγλίας : 1947–48 
* FA Charity Shield : 1948 

**Μπέντφορντ Τάουν**
* Χαντινγκτονσάιρ Κύπελλο : 1951–52

**Ατομικές διακρίσεις**
* Πρώτος σκόρερ πρώτης κατηγορίας Αγγλίας : 1947–48
* Ποδοσφαιριστής της Χρονιάς στην Αγγλία : 1947–48

## Δείτε επίσης

* Κατάλογος ποδοσφαιριστών ανδρών με 500 ή περισσότερα γκολ
* Κατάλογος ποδοσφαιριστών με τα περισσότερα τέρματα πρωταθλήματος
* Κατάλογος ποδοσφαιριστών που σημείωσαν ρεκόρ με χατ-τρικ

## Παραπομπές


## Εξωτερικοί σύνδεσμοι

 

Κατηγορία:Άγγλοι ποδοσφαιριστές
Κατηγορία:Ποδοσφαιριστές Εθνικής Αγγλίας
Κατηγορία:Ποδοσφαιριστές Άρσεναλ
Κατηγορία:Ποδοσφαιριστές Φούλαμ ΦΚ
Κατηγορία:Ποδοσφαιριστές Τσέλσι ΦΚ
Κατηγορία:Ποδοσφαιριστές Κρίσταλ Πάλας ΦΚ
Κατηγορία:Ποδοσφαιριστές Μπλάκμπερν Ρόβερς
Κατηγορία:Ποδοσφαιριστές Πρέμιερ Λιγκ
Κατηγορία:Επιθετικοί ποδοσφαιριστές
Κατηγορία:Άγγλοι προπονητές ποδοσφαίρου